Foto: FAH

SVIJET će sljedećeg utorka veoma oprezno pratiti glavni politički događaj 2016. godine - predsjedničke izbore u Sjedinjenim Američkim Državama. Izborna utrka u SAD-u nalazi se u samoj završnici, a, usprkos tome što su prije samo tjedan dana ankete javnog mnijenja davale značajnu prednost Hillary Clinton, razvoj događaja oko njezine e-mail afere učinio je ishod izbora neizvjesnim.

Za komentar predsjedničkih izbora u Americi te što bi oni mogli značiti za svijet, ali i konkretno Hrvatsku, obratili smo se političkim analitičarima Anđelku Milardoviću, Davoru Gjeneru i Žarku Puhovskom.

Anđelko Milardović s Instituta za europske i globalizacijske studije za Index je kratko komentirao kako ishod američkih predsjedničkih izbora neće imati velikog utjecaja na odnose SAD-a i Hrvatske.

"Tko god pobijedio, Hrvatska će ostati pod nadzorom Buzina kod aerodroma Pleso (gdje je smještena američka ambasada op.a.) - iz tog sela se upravlja Pantovčakom i političkim sustavom Hrvatske.

Buzina, i briselskih gremija, instalatera iz međunarodne zajednice. Naravno, to govorim u smislu "samostalnosti i suverenosti Republike Hrvatske", zaključuje Milardović.

Politički analitičar Davor Gjenero smatra kako bi eventualna pobjeda Donalda Trumpa značila i dramatičnu promjenu američke politike spram Europske unije.

Gjenero: Hrvatska je jedna od država koje su prve na udaru

"Nisam sklon bezbrižnom odnosu oko ishoda izbora, kao jako puno mojih kolega. Meni se čini da je na ovim izborima u velikom pitanju kompletna euro-atlantska struktura. Hrvatska pripada euro-atlantskom savezništvu, NATO savezu, i njezina vanjska i regionalna politika u velikoj mjeri ovise o tome euro-atlantskom statusu.

Bojim se da bi poraz Hillary Clinton i pobjeda Donalda Trumpa značili dramatičnu promjenu američke politike prema EU-u. Smatra da bi to dovelo do dramatičnog slabljenja savezništva između EU i SAD-a i da bi to posljedično značilo veliko otvaranje europskih mekih trbuha Putinovom utjecaju. Ako bi se to dogodilo, Hrvatska je jedna od država koje su prve na udaru. Mi nismo u tako lošem položaju kao baltičke republike ili Poljska, ali nismo niti u bitno boljem položaju, jer kao što vidite, ne samo na granici prema Vojvodini, nego i na ovoj našoj uvučenijoj granici s manjim entitetom u BiH, trenutno imate svojevrsni rizik konfrontacija.

Tekst se nastavlja ispod oglasa

Kako to izgleda vidimo upravo s ovim vojnim vježbama iz ruskog savezništva u Vojvodini. Dakle, ja se doista brinem da bi Trumpova pobjeda mogla dramatično oslabiti sjeverno-atlantsko savezništvo, da bi mogla oslabiti savezništvo između SAD-a i EU-a te da bi mogla bitno ugroziti stabilnost europske istočne granice, na kojoj smo nažalost mi jedna od zadnjih točka", upozorio je Gjenero za Index.

Politički analitičar Žarko Puhovski ističe kako bi poraz Hillary Clinton za posljedicu imao to da će Vladimir Putin postati gospodar svijeta.

Puhovski: Trump bi omogućio Putinu da utječe na američku politiku

"U globalnim okvirima, stvar je relativno jednostavna - pobijedi li Trump, što je i dalje moguće, konzekvence će biti u tome da će Putin biti gospodar svijeta u punom smislu riječi. Očito je da Trump možda nije posebno vezan uz Putina, ali ga ne smatra opasnošću kakvom ga smatraju mainstream države Europske unije i dosadašnja američka politika.

On bi gotovo sigurno omogućio Putinu da utječe na američku politiku ili u najmanju ruku osigurao da se izbjegne ta vrsta sukoba s američkom politikom koja se pojavljivala zadnjih godina kao neka vrsta podgrijanog Hladnog rata, što bi označilo situaciju u kojoj se Putina ne može sprečavati u njegovim ambicijama - koje nisu nužno opasnije od ambicija SAD-a, ali sigurno nisu ni benignije.



Po pitanju Hrvatske, ona ne igra nikakvu relevantnu ulogu u američkoj politici, što je dobro - jer bi igrala ulogu samo kad si se veoma ružne stvari tu događale. Očito je da bi Hrvatskoj u interesu bila pobjeda Clinton, pošto ona bolje poznaje situaciju u regiji i ima više interesa baviti se aspektima ove regije, jer Trump očito o tome nema pojma. Ključno pitanje je tko će biti ljudi koji će voditi politiku Donalda Trumpa ukoliko on pobijedi, jer on sam očito nije u stanju to činiti u bilo kojoj vrsti, osim općih svjetonazorskih iskaza. Pitanje je tko će biti namjesnik koji će vladati u ime Trumpa. U ovom trenutku, nije sigurno kako bi ti ljudi bili pozicionirati, a o tome ovisi i interes Hrvatske. No, trenutno mi se čini da RH za njih naprosto nije važna, za Hrvatsku je svejedno tko će konkretno biti izabran, ali u općem kontekstu je jasna razlika između pobjede Clinton i Trumpa", kaže Puhovski.

"Hrvatskoj je posebno važno hoće li pobijediti Hillary Clinton"

"Ipak, za Hrvatsku je posebno važno, indirektno, to hoće li pobijediti Hillary Clinton. Ona će imati nekakvu ideju eventualne diplomatske intervencije u BiH, a to bi bilo teško očekivati od Trumpa.

Bez intervencije SAD-a mislim da nikakvo rješenje u BiH nije moguće", zaključuje Puhovski za Index.